Diari Oficial de la Generalitat Valenciana


Sumari del DOGV 2724, del 09-04-1996 (1996/837859)

ORDRE de 25 de març de 1996, per la qual s'estableix un pla d'abandó de la producció lletera voluntari i definitiu en la Comunitat Valenciana.
----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/25/(3)/dof/vci/html**

### Dades del document

Número de DOGV
:   2724

Data del DOGV
:   09-04-1996

Secció del DOGV
:   DISPOSICIONS GENERALS

Número del document
:   1996/837859


Data del document
:   25-03-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 25 de març de 1996, per la qual s'estableix un pla d'abandó de la producció lletera voluntari i definitiu en la Comunitat Valenciana.   
La producció de llet en la Comunitat Valenciana ha patit una important reestructuració en els últims anys. El nombre d'explotacions ramaderes s'ha reduït considerablement, com a conseqüència d'un ajust dels preus de venda de la llet en la fase de producció i de l'aplicació del sistema de quotes lleteres. Les granges que han continuat amb vocació de futur són les que han ajustat els costs de producció, tenen una quantitat de referència suficient per a fer rendible la mà d'obra i han millorat la qualitat del producte final.  
No obstant això, encara queden explotacions amb una quantitat de referència reduïda. Aquestes no podran avançar cap a una posició competitiva sobre la base de l'obtenció de productes amb un cost-qualitat que els permeta continuar en l'activitat. Alhora, les explotacions amb possibilitats de futur veuen frenada la seua capacitat de desenvolupament per la limitació imposada per les quantitats de referència.  
Per això, a fi de recuperar quotes lleteres de ramaders de la Comunitat Valenciana i posteriorment redistribuir-les entre els ramaders que continuen i els productors de nova incorporació, s'estableix aquest pla d'abandó, voluntari i definitiu. Aquest pla se sumarà en temps i procediment administratiu al que posa en marxa l'administració general de l'estat, a través del Ministeri d'Agricultura, Pesca i Alimentació.  
Per això, i a proposta del director general de Producció Agrària i Pesca,  
ORDENE  
Article 1  
S'estableix un pla d'abandó voluntari i definitiu i indemnitzat de la producció lletera en la Comunitat Valenciana, a càrrec dels pressuposts de la Generalitat Valenciana, fins a un màxim de 1.050.000 quilograms de llet. Aquest pla serà complementari del que establisca, amb el mateix objectiu, l'administració general de l'estat, a través del Ministeri d'Agricultura, Pesca i Alimentació, amb el qual coincidirà en el temps i en el procediment administratiu, que preveu l'abandó d'un màxim de 700.000 quilograms.  
Article 2  
1. Podran ser beneficiaris d'aquesta línia d'ajudes els titulars les explotacions dels quals es troben en territori de la Comunitat Valenciana.  
2. L'abandó afectarà la totalitat de la producció de llet i la indemnització a cada ramader productor es concedirà per la quantitat de referència individual disponible, tant d'entrega a compradors com de venda directa, que aquell tinga assignada en el període 1995/96.  
3. Els ramaders que no hagueren entregat llet o productes lactis a compradors o que no els hagueren venut directament durant el període 1994/95, no podran acollir-se a aquest pla d'abandó, llevat que hagueren efectuat una cessió temporal de les seues quantitats de referència individuals.  
4. Els ramaders que hagueren rebut quantitats de referència suplementària, procedents de la reserva nacional, i els que hagueren rebut quantitats de referència a l'empara de l'Ordre de 8 de maig de 1991, per la qual es regula l'assignació de quantitats de referència suplementàries a determinats productors de llet, podran sol·licitar l'abandó de la producció, encara que les quantitats de referència suplementàries esmentades no seran indemnitzades i es reincorporaran a la reserva nacional.  
Article 3  
Els ramaders productors interessats a acollir-se a aquest pla d'abandó hauran de sol·licitar-ho en qualsevol de les oficines de la Conselleria d'Agricultura i Medi Ambient. El termini per a presentar aquestes sol·licituds finalitzarà el 30 d'abril d' aquest any.  
Les sol·licituds hauran de contenir les dades que s'establisquen en el model que es fixe en el reial decret mencionat anteriorment i hauran d'anar acompanyades dels documents següents:  
a) Fotocòpia del document nacional d'identitat o de la identificació fiscal del sol·licitant.  
b) Certificat del comprador o dels compradors amb les quantitats de llet i productes lactis entregats en el període 1994/95. En el cas que el sol·licitant solament tinga venda directa, el certificat anterior se substituirà per una declaració de l'interessat on es faça constar les quantitats de llet i productes lactis venuts.  
c) En els casos d'herència, document acreditatiu de la condició d'hereu del sol·licitant i, si s'escau, la conformitat de la resta d'hereus amb dret a la quantitat de referència.  
d) En el cas que el sol·licitant desitge acollir-se a alguna de les prioritats de l'article 8, haurà d'aportar, segons corresponga:  
- Fotocòpia compulsada de l'escrit del SENPA en què se li comunica l'autorització de la suspensió temporal.  
- Acreditació del fet que hi ha alguna de les dificultats assenyalades en l'apartat a) de l'article mencionat.  
e) Còpia compulsada de la cartilla d'explotació ramadera.  
Article 4  
En el cas que la sol·licitud siga aprovada, el productor sol·licitant haurà d'abandonar la producció lletera totalment i definitivament sobre l'explotació, entenent com a tal el conjunt d'unitats de producció gestionades pel productor i situades en el territori geogràfic nacional, abans del dia 30 de juny de 1996.  
Article 5  
1. La quantia de la indemnització serà de 40 pessetes per quilogram de llet o equivalent de llet per als ramaders productors amb quantitat individual de referència igual o superior a 35.000 quilograms, i de 45 pessetes per quilogram per a les quantitats inferiors a 35.000 quilograms.  
2. La indemnització corresponent al pla d'abandó de la Comunitat Valenciana serà pagada en dues anualitats. L'interessat, abans de cobrar cada una de les anualitats, haurà d'aportar la documentació següent:  
- Certificat del comprador o dels compradors en què es faça constar que el ramader en qüestió ha deixat d'entregar llet amb data anterior al 31 de març de 1996.  
- En el cas de les vendes directes, declaració de l'interessat en el mateix sentit del guió anterior.  
- Declaració de la destinació de les vaques productores de llet afectades per l'abandó.  
- Documents acreditatius d'estar al dia en les obligacions tributàries i fiscals.  
Article 6  
El director general de Producció Agrària i Pesca de la Conselleria d'Agricultura i Medi Ambient resoldrà l'aprovació de l'abandó definitiu de la producció lletera, d'acord amb les prioritats establides en l'article 8, i per a una quantitat màxima igual a 1.750.000 quilograms o un import global màxim de 70 milions de pessetes. En la resolució de concessió es farà constar que el pagament corresponent a cada exercici estarà condicionat a l'existència de crèdits pressupostaris. Si en el termini de tres mesos, comptadors des de l'últim dia de presentació de sol·licituds, no s'hi ha dictat resolució expressa, la sol·licitud s'entendrà desestimada.  
Així mateix, el director general de Producció Agrària i Pesca de la Conselleria d'Agricultura i Medi Ambient resoldrà el pagament dels imports de l'ajuda corresponents a l'exercici pressupostari de 1996 de les sol·licituds el pla d'abandó de les quals ha estat aprovat. Per a la resolució del pagament es procedirà de la manera següent:  
a) A les primeres sol·licituds, ordenades d'acord amb l'article 8, i fins a un màxim acumulat de 1.050.000 quilograms o 21 milions de pessetes, se'ls autoritzarà el pagament per la meitat de l'import global de l'ajuda corresponent a l'abandó aprovat a aquest productor.  
b) A les sol·licituds següents, ordenades pel mateix procediment, i fins a un màxim acumulat de 700.000 quilograms o quatre milions de pessetes, se'ls autoritzarà el pagament per la setena part de l'import global de l'ajuda corresponent a l'abandó aprovat a aquest productor.  
La resolució d'autorització de pagament corresponent a les anualitats següents s'efectuarà d'acord amb el mateix procediment, depenent de la consignació pressupostària per a cada exercici econòmic. A les del punt a) se'ls resoldrà el pagament de la resta de l'ajuda pendent en l'exercici econòmic següent, mentre que a les del grup b) se'ls resoldrà el pagament d'una setena part de l'ajuda cada any durant els pròxims sis exercicis.  
Article 7  
La quantitat de referència màxima per la qual es podrà aprovar l'abandó de la producció lletera no podrà superar la quantitat de 1.750.000 quilograms ni generar obligacions de pagament per un import global màxim, per a 1996, calculat d'acord amb el que s'estableix en l'article 6, de vint-i-cinc milions (19.080.499) de pessetes.  
Les ajudes per a 1996 es concediran per un import total de vint-i-cinc milions (20.225.766) de pessetes a càrrec de l'aplicació pressupostària 64.36.73.2226.737.05, línia 707.  
Article 8  
En el cas que la suma de les indemnitzacions corresponents a les sol·licituds presentades vàlides siga superior a les consignacions pressupostàries disponibles, es procedirà a aprovar-les, aplicant els criteris de prioritat següents i ordenant-les, dins de cada grup, de menor a major quantitat de referència:  
I. Productors acollits a la suspensió temporal establida en el Reglament (CEE) 775/1987, la quantitat individual de referència dels quals siga inferior a 60.000 kg  
II. Productors amb quantitat de referència igual o inferior a 35.000 kg  
III. Productors amb quantitat de referència entre 35.000 i 60.000 kg  
IV. Productors amb quantitat de referència entre 60.000 i 100.000 kg  
V. Productors amb quantitat de referència de més de 100.000 kg  
Excepte per al grup V, dins de cada grup tindran prioritat els productors següents:  
a) Els que tinguen dificultats específiques per a continuar l'activitat a causa de:  
- Raons mediambientals que obliguen al tancament de l'explotació, sempre que hi haja recaigut resolució administrativa en aquest sentit.  
- Quan per motius de sanejament ramader s'haja sacrificat, a partir de l'any 1993, més del 50 per 100 de les vaques de llet de l'explotació.  
b) Els productors de major edat a partir dels 50 anys.  
Dins del grup V, es tindran en compte les prioritats a) i b) per trams de 100.000 quilograms.  
En cas d'empat, en tots els grups serà prioritari el productor de major edat.  
Article 9  
Els serveis veterinaris oficials de la Conselleria d'Agricultura i Medi Ambient realitzaran una visita d'inspecció a les explotacions en què s'aprove el pla d'abandó, i n'alçaran acta. El pagament de la indemnització per abandó quedarà condicionat al fet que efectivament, en l'explotació afectada, el titular beneficiari no exercisca l'activitat de producció lletera.  
Article 10  
La falsedat de les dades consignades en la sol·licitud i en la documentació que s'aporte, com també l'incompliment dels compromisos adquirits pel ramader que cessa, seran sancionats de conformitat amb la normativa vigent, sense perjudici de les responsabilitats d'un altre ordre que se'n pogueren derivar.  
Article 11  
Les quantitats de referència alliberades en aplicació d'aquesta ordre s'incorporaran a la reserva nacional de quantitats de referència de llet i productes lactis establida en el Reial Decret 1.319/1992, de 30 d'octubre, pel qual s'estableixen normes específiques per a l'aplicació del règim de la taxa suplementària en el sector de la llet i els productes lactis. Posteriorment seran assignades o reassignades.  
La reassignació d'aquestes quantitats es farà d'acord amb els criteris generals establits en els reals decrets 1.888/1991 i 324/1994, pels quals s'estableix un pla de reordenació del sector de la llet i els productes lactis, i les normes reguladores del sector de la llet i dels productes lactis i del règim, de taxa suplementària.  
No obstant això, els destinataris hauran de ser ramaders les explotacions dels quals radiquen o hagen d'ubicar-se a la Comunitat Valenciana, per als 1.050.000 quilograms alliberats, d'acord amb les necessitats socioestructurals del sector lleter valencià.  
Article 12  
Els beneficiaris de les ajudes procediran al reintegrament de les quantitats percebudes i se'ls exigirà l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenir la subvenció sense reunir les condicions que s'hi requereixen.  
c) Incompliment de la finalitat per a la qual es va concedir la subvenció.  
d) Incompliment de les condicions imposades als beneficiaris amb motiu de la concessió de la subvenció.  
DISPOSICIONS FINALS  
Primera  
Es faculta el director general de Producció Agrària i Pesca perquè dicte les disposicions necessàries per al desplegament i l'aplicació d'aquesta ordre.  
Segona  
Aquesta ordre vigeix des de la mateixa data d'entrada en vigor del reial decret que regule el pla d'abandó de la producció lletera per a aquesta campanya establit a iniciativa del Ministeri d'Agricultura, Pesca i Alimentació.  
València, 25 de març de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI